Document ID: 32010D0684

РЕШЕНИЕ НА КОМИСИЯТА
от 10 ноември 2010 година
за изменение на част 1 от приложение Д към Директива 92/65/ЕИО по отношение на образеца на здравен сертификат за животни с произход от стопанства
(нотифицирано под номер C(2010) 7640)
(текст от значение за ЕИП)
(2010/684/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално член 22, първа алинея от нея,
като има предвид, че:
(1)
В член 10 от Директива 92/65/ЕИО се определят ветеринарно-санитарните изисквания, регулиращи търговията с кучета, котки и порове.
(2)
В част 1 от приложение Д към Директива 92/65/ЕИО се посочва образецът на здравния сертификат за търговия с животни с произход от стопанства, в това число кучета, котки и порове.
(3)
С Регламент (ЕО) № 998/2003 на Европейския парламент и на Съвета (2) се установяват ветеринарно-санитарните изисквания, които се прилагат при движението с нетърговска цел на домашни любимци, както и правилата относно проверките на това движение. Той се прилага за движение между държавите-членки или от трети страни на домашни любимци от видовете, посочени в приложение I към него. Кучетата, котките и поровете са изброени в части А и Б от посоченото приложение.
(4)
Изискванията, определени в Регламент (ЕО) № 998/2003, са различни в зависимост от това дали движението на домашните любимци е между държавите-членки или от трети страни към държавите-членки. Освен това по отношение на изискванията, приложими за това движение от трети страни, се прави допълнително разграничаване между третите страни, изброени в раздел 2 на част Б от приложение II към посочения регламент, и третите страни, изброени в част В от същото приложение.
(5)
С оглед избягване на движения с търговска цел, които чрез измама се прикриват като движения с нетърговска цел на домашни любимци по смисъла на Регламент (ЕО) № 998/2003, в член 12 от посочения регламент се предвижда, че изискванията и проверките, определени в Директива 92/65/ЕИО, се прилагат за движението на повече от пет домашни любимци, когато животните са въведени на територията на Съюза от трета страна, различна от страните, изброени в раздел 2 на част Б от приложение II към посочения регламент.
(6)
С оглед избягване на подобни практики и гарантиране на еднакво прилагане на Регламент (ЕО) № 998/2003, в Регламент (ЕС) № 388/2010 на Комисията от 6 май 2010 г. за изпълнение на Регламент (ЕО) № 998/2003 на Европейския парламент и на Съвета по отношение на максималния брой домашни любимци от определени видове, които могат да бъдат предмет на движение с нетърговска цел (3) се предвижда, че се прилагат същите правила, когато повече от пет домашни кучета, котки и порове се въвеждат в държава-членка от друга държава-членка или от трета страна, включена в списъка в раздел 2 на част Б от приложение II към Регламент (ЕО) № 998/2003.
(7)
Сертификатът, посочен в част 1 от приложение Д към Директива 92/65/ЕИО, изменена с Решение 2010/270/ЕС на Комисията (4), е съобразен с разпоредбите на Регламент (ЕС) № 388/2010.
(8)
Опитът, извлечен от прилагането на Регламент (ЕС) № 388/2010, показва, че в някои случаи прилагането на разпоредбите на посочения регламент се отразява диспропорционално на движението на ограничена популация от домашни кучета, котки и порове, които често са предмет на движение с нетърговска цел в групи, наброяващи повече от пет животни, за участие в спортни състезания и изложби.
(9)
За подобни случаи е целесъобразно да се въведе период на валидност на здравния сертификат, който да е по-дълъг от периода на валидност на здравните сертификати, издавани за други видове, попадащи в обхвата на сертификата, посочен в част 1 от приложение Д към Директива 92/65/ЕИО.
(10)
В Решение 2004/824/ЕО на Комисията от 1 декември 2004 г. за установяване на образец на здравен сертификат за движение с нетърговска цел на кучета, котки и порове от трети страни в Общността (5) се предвижда, че сертификатът, посочен в приложението към решението, е валиден за движение вътре в Съюза за период от четири месеца, считано от датата на издаването или до датата на изтичането на ваксинацията, в зависимост от това кое от двете събития е настъпило по-рано.
(11)
С оглед осигуряването на съгласуваност на законодателството на Съюза е целесъобразно валидността на сертификатите за домашни кучета, котки и порове, посочени в част 1 от приложение Д към Директива 92/65/ЕИО, да бъде същата като валидността, определена за сертификата, посочен в приложението към Решение 2004/824/ЕО.
(12)
Следователно Директива 92/65/ЕИО следва да бъде съответно изменена.
(13)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част 1 от приложение Д към Директива 92/65/ЕИО се заменя с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 10 ноември 2010 година.

Labels: 0
3
6